**ELŐTERJESZTÉS**

**Szombathely Megyei Jogú Város Közgyűlésének 2018. április 26-i ülésére**

**Javaslat Szombathely Megyei Jogú Város Önkormányzata által fenntartott**

**költségvetési intézmények 2017. évi belső ellenőrzési jelentéseinek jóváhagyására**

A költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 49. §-a alapján a költségvetési szervek belső ellenőrzési tevékenységükről éves ellenőrzési jelentésben számolnak be.

Az éves ellenőrzési jelentés elkészítéséért a belső ellenőrzési vezető felelős, amelyet jóváhagyásra megküld a költségvetési szerv vezetőjének. A rendelet 49. § (3a) bekezdése alapján „a polgármester a tárgyévre vonatkozó éves ellenőrzési jelentést, valamint *a helyi önkormányzat által alapított költségvetési szervek éves ellenőrzési jelentései alapján készített éves összefoglaló ellenőrzési jelentést* - a tárgyévet követően, a zárszámadási rendelettervezettel egyidejűleg - a képviselő-testület elé terjeszti jóváhagyásra”.

Az éves ellenőrzési jelentésnek, illetve éves összefoglaló ellenőrzési jelentésnek az alábbiakat kell tartalmaznia:

* a belső ellenőrzés által végzett tevékenység bemutatását önértékelés alapján az alábbiak szerint:
	+ az éves ellenőrzési tervben foglalt feladatok teljesítésének értékelését;
	+ a bizonyosságot adó tevékenységet elősegítő és akadályozó tényezők bemutatását;
	+ a tanácsadó tevékenység bemutatását;
* a belső kontrollrendszer működésének értékelését ellenőrzési tapasztalatok alapján az alábbiak szerint:
	+ a belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatokat;
	+ a belső kontrollrendszer elemeinek értékelését;
		- az intézkedési tervek megvalósítását.

Az intézmények ellenőrzési jelentései az előterjesztés 1-5. számú mellékletét képezik. A Szombathelyi Köznevelési GAMESZ ellenőrzési jelentése a GAMESZ és a hozzá rendelt önállóan működő óvodákban, a Szombathelyi Egészségügyi és Kulturális GESZ ellenőrzési jelentése a GESZ, valamint az államháztartásról szóló 2011. évi CXCV. törvény (a továbbiakban: Áht.) 10. § (4a) bekezdésének rendelkezése alapján hozzá rendelt Agora Szombathelyi Kulturális Központnál, Mesebolt Bábszínháznál, Savaria Szimfonikus Zenekarnál, Berzsenyi Dániel Megyei és Város Könyvtárnál, Savaria Megyei Hatókörű Városi Múzeumnál, valamint Szombathely Városi Vásárcsarnoknál végzett ellenőrzéseket is tartalmazza.

Az ellenőrzések az alábbiak szerint valósultak meg:

|  |  |  |  |  |  |
| --- | --- | --- | --- | --- | --- |
| Intézmény | Tervezett ellenőrzések száma | Megvalósult ellenőrzések száma | Elmaradt ellenőrzések | Elmaradás oka | Soron kívüli ellenőrzés |
| Szombathelyi Köznevelési GAMESZ | 5 | 4 | Szombathelyi óvodák 2016. évi tisztítószer felhasználásának vizsgálata | a felmerült egyéb feladatokra tekintettel (óvodák belső kontrollrend-szerének kidolgozása) ellenőrzésre 2018. évben kerül sor | nem volt |
| Egészségügyi és Kulturális GESZ | 9 | 9 | 0 |  | nem volt |
| Szombathelyi Egyesített Bölcsődei | 2 | 2 | 0 |  | nem volt |
| Pálos Károly Szociális Szolgáltató Központ és Gyermekjóléti Szolgálat | 4 | 4 | 0 |  | nem volt |
| Szombathely Megyei Jogú Város Közterület-felügyelete | 3 | 3 | 0 |  | nem volt |

Az ellenőrzések során büntető-, szabálysértési, kártérítési, illetve fegyelmi eljárás megindítására okot adó cselekmény, mulasztás vagy hiányosság, az ellenőrzést akadályozó tényező egyik intézmény esetében sem merült fel.

Az ellenőrzés személyi és tárgyi feltételei, az ellenőrök funkcionális függetlensége az intézményekben biztosított volt. Az ellenőrzések lefolytatása során összeférhetetlenség nem merült fel.

Az ellenőrzések megállapításait intézményenként, témakörönként a csatolt jelentések tartalmazzák. A belső ellenőrzések megállapításai átlagos, csekély jelentőségűeknek minősültek, így azonnali intézkedésre vonatkozó javaslat nem került megfogalmazásra.

Tájékoztatom a Tisztelt Közgyűlést, hogy a mellékletek terjedelmükre tekintettel csak elektronikus formában kerülnek kiküldésre, melyek elérhetősége:

[www.szombathely.hu/Közgyűlés/E-Közgyűlés/](http://www.szombathely.hu/K%C3%B6zgy%C5%B1l%C3%A9s/E-K%C3%B6zgy%C5%B1l%C3%A9s/)2018.

Kérem a Tisztelt Közgyűlést, hogy az előterjesztést megtárgyalni, és a határozati javaslatot jóváhagyni szíveskedjék.

Szombathely, 2018. április „ ”

 **(: Dr. Puskás Tivadar :)**

**HATÁROZATI JAVASLAT**

**……../2018. (IV.26.) Kgy. számú határozat**

Szombathely Megyei Jogú Város Közgyűlése a „Javaslat Szombathely Megyei Jogú Város Önkormányzata által fenntartott költségvetési intézmények 2017. évi belső ellenőrzési jelentéseinek jóváhagyására” című előterjesztést megtárgyalta. A Közgyűlés a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 49. § (3a) bekezdése alapján

1. a Szombathelyi Köznevelési GAMESZ 2017. évre vonatkozó belső ellenőrzési jelentését (annak részeként az önkormányzati fenntartású óvodákban végzett ellenőrzéseket) az előterjesztés 1. számú melléklete szerinti,
2. a Szombathelyi Egészségügyi és Kulturális GESZ 2017. évre vonatkozó belső ellenőrzési jelentését (annak részeként az Agora Szombathelyi Kulturális Központnál, a Mesebolt Bábszínháznál, a Savaria Szimfonikus Zenekarnál, a Berzsenyi Dániel Megyei és Város Könyvtárnál, a Savaria Megyei Hatókörű Városi Múzeumban valamint a Szombathely Városi Vásárcsarnoknál végzett ellenőrzéseket) az előterjesztés 2. számú mellékletei szerinti,
3. a Szombathelyi Egyesített Bölcsődei Intézmény 2017. évre vonatkozó belső ellenőrzési jelentését az előterjesztés 3. számú melléklete szerinti,
4. a Pálos Károly Szociális Szolgáltató Központ és Gyermekjóléti Szolgálat 2017. évre vonatkozó belső ellenőrzési jelentését az előterjesztés 4. számú melléklete szerinti,
5. Szombathely Megyei Jogú Város Közterület-felügyelete 2017. évre vonatkozó belső ellenőrzési jelentését az előterjesztés 5. számú melléklete szerinti

tartalommal jóváhagyja.

**Felelős:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

 Dr. Károlyi Ákos jegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője,

 Nagyné dr. Gats Andrea, a Jogi, Képviselői és Hatósági Osztály vezetője,

 Keringer Zsolt, az Informatikai, Minőségügyi és Gondnoksági Kabinet vezetője/

**Határidő:** azonnal